Folketing
2008-01-10

Da vores sundhedsordfører, hr. Anders Samuelsen, ikke kan være her i dag, vil jeg læse hans ordførertale op: Diskussionen om rekruttering af sundhedspersonale fra udviklingslandene bliver mere og mere relevant, efterhånden som vi mangler lægefagligt personale i den vestlige del af verden. Også i Danmark er mangelen på læger og sygeplejersker stor og vil stige i de kommende år. Det giver problemer for udviklingslandene, når man dræner dem for veluddannet arbejdskraft, det såkaldte brain drain. Vi mener dog, at Enhedslistens forslag til folketingsbeslutning er alt for kategorisk. Vi går ikke ind for et totalt stop for aktiv rekruttering af sundhedspersonale, da vi mener, at det strider imod den globalisering og internationalisering, som vi alle taler så meget om. Vi mener også, at en internationale aftale på området er urealistisk og ikke er den rigtige måde at tackle problematikken på. Der er i stedet behov for en sammenhængende indsats, som er flerstrenget. Den skal gå på flere uddannelsespladser i udviklingslandene og reelle muligheder for interessant arbejde, som kan fastholde de unge, efter at de har færdiggjort deres studier. Det kræver, at hospitalssektoren udvikles og tilføres flere midler. Samtidig skal man overveje, hvordan man kan motivere udenlandsk sundhedspersonale til at tage hjem igen, efter at de har været i f.eks. Danmark i en årrække. Det vil være en gevinst for udviklingslandene at få sundhedspersonale hjem, som har opkvalificeret sig og fået gode erfaringer fra f.eks. Danmark. Vi kan derfor ikke støtte Enhedslistens forslag til folketingsbeslutning.